**Ministru kabineta noteikumu projekta**

**“Prasības speciālās atļaujas (licences) saņemšanai un kārtība, kādā veicami pasažieru komercpārvadājumi ar vieglo automobili”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai izsniegtu licences pasažieru komercpārvadājumiem ar vieglajiem automobiļiem, Noteikumu projekts paredz noteikt prasības licences un licences kartītes saņemšanai, pārvadātāja, vadītāja un pakalpojumu piedāvātāja tiesības un pienākumus, pakalpojuma saņemšanas kārtību un Valsts ieņēmumu dienestam sniedzamās informācijas apjomu. Licencēšanas procesu pasažieru komercpārvadājumiem ar vieglo automobili nodrošinās SIA “Autotransporta direkcija”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Autopārvadājumu likuma 35. panta sestā daļa, kas stāsies spēkā 2018.gada 1.martā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018.gada 1.martā stāsies spēkā likums “Grozījumi Autopārvadājumu likumā” (turpmāk – Autopārvadājumu likums). Autopārvadājumu likuma 1.panta 26.1 daļa paredz ieviest jaunu pasažieru komercpārvadājumu veidu – pasažieru komercpārvadājumi ar vieglo automobili, kas ir pārvadājuma pakalpojums ar vieglo transportlīdzekli līdztekus pasažieru komercpārvadājumiem ar taksometru, kurš tiek piedāvāts, pieprasīts un apstiprināts, izmantojot tikai elektronisko sakaru līdzekļus tiešsaistes režīmā tīmekļvietnē vai mobilajā lietotnē, un par kuru apmaksa tiek veikta tikai bezskaidrā naudā. Savukārt Autopārvadājumu likuma  sestā daļa nosaka, ka prasības speciālās atļaujas (licences) saņemšanai, kārtību, kādā veicami pasažieru komercpārvadājumi ar vieglo automobili, kā arī Valsts ieņēmumu dienestam sniedzamās informācijas apjomu nosaka Ministru kabinets.  Pamatojoties uz Autopārvadājumu likuma 35.panta piekto daļu pasažieru komercpārvadājumus ar vieglo automobili drīkst veikt, ja pārvadātājs ir saņēmis speciālo atļauju (licenci), kuru izsniedz VSIA “Autotransporta direkcija” (turpmāk - Autotransporta direkcija).  Pamatojoties uz augstāk minēto, Satiksmes ministrija ir sagatavojusi Ministru kabineta noteikumu projektu (turpmāk – Noteikumu projekts) ”Prasības speciālās atļaujas (licences) saņemšanai un kārtība, kādā veicami pasažieru komercpārvadājumi ar vieglo automobili”.  Noteikumu projekts paredz noteikt:   * 1. prasības speciālās atļaujas (turpmāk - licences) saņemšanai pasažieru komercpārvadājumu ar vieglo automobili;   2. kārtību, kādā veicami pasažieru komercpārvadājumi ar vieglo automobili;   3. Valsts ieņēmumu dienestam sniedzamās informācijas apjomu par pasažieru komercpārvadājumiem ar vieglo automobili.  1. Prasības licences saņemšanai pasažieru komercpārvadājumu ar vieglo automobili.   Licence ir oficiāla atļauja, ko izsniedz ar likumu pilnvarota varas iestāde, lai veiktu darbību, kas bez šādas atļaujas būtu aizliegta. Attiecīgi, licencēšanas mērķis ir kontrolēt personas pielaidi konkrētam pakalpojuma tirgum un otrādi, prasību neizpildes gadījumā liegt šo iespēju. Izsniedzot licenci, iestāde akceptē komercdarbības veicēja atbilstību noteiktām normatīvo aktu prasībām, kā arī veic šīs komercdarbības uzraudzību. Autotransporta direkcija pieņem lēmumu par licences izsniegšanu, atteikumu izsniegt licenci, licences apturēšanu un anulēšanu. Lēmuma pieņemšanai un paziņošanai iestāde ievēro noteiktu procesu, kuru veic Administratīvā procesa likumā un Paziņošanas likumā noteiktajā kārtībā.  Noteikumos ietvertas prasības nosaka, ka licenci pasažieru komercpārvadājumiem ar vieglo automobili izsniedz Autotransporta direkcija uz 4 gadiem, ja pārvadātājs (Autopārvadājumu likuma 1.panta 28. daļas definējuma izpratnē), atbilst šādām prasībām:  1.pārvadātājs reģistrēts Latvijas Republikas Uzņēmumu reģistrā, tam nav pasludināts maksātnespējas process, tas neatrodas likvidācijas procesā, kā arī pārvadātāja saimnieciskā darbība nav apturēta vai izbeigta;  2.pārvadātājam nav nodokļu maksājumu parāda, kura kopsumma pārsniedz likuma "[Par nodokļiem un nodevām](https://likumi.lv/ta/id/33946-par-nodokliem-un-nodevam)" [18.panta](https://likumi.lv/ta/id/33946-par-nodokliem-un-nodevam#p18) pirmās daļas 8.punktā noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību;  3.pārvadātājam, kā arī pārvadātāja likumiskajiem pārstāvjiem nav nenomaksātu administratīvo sodu autopārvadājumu jomā;  4.attiecībā uz pārvadātāju Autotransporta direkcija pēdējā gada laikā nav pieņēmusi lēmumu par licences anulēšanu, izņemot gadījumus, kad licence tika anulēta, ja to prasījis pats pārvadātājs.  Lai izvērtētu pārvadātāja atbilstību Noteikumu projekta prasībām licences saņemšanai, Autotransporta direkcija iegūs informāciju no Latvijas Republikas Uzņēmumu reģistra, Valsts ieņēmumu dienesta publiskojamo datu bāzes un Iekšlietu ministrijas Informācijas centra uzturētā Sodu reģistra. Savukārt, ja pārvadātājs iesniegs iesniegumu institūcijai licences saņemšanai uz nākamo licences darbības periodu, institūcija papildus vērtēs, vai pārvadātājam iepriekšējā darbības periodā par pārkāpumiem autopārvadājumu jomā nav bijusi anulēta licence.  Noteikumu projektā noteikts, ka licenci izsniedz uz 4 gadiem. Par šādu termiņu ir panākta vienošanās ar nozari vienlaikus izstrādājot Ministru kabineta noteikumu projektu “Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu” (Valsts sekretāru sanāksmes 2017.gada 2.novembra sēdes protokols Nr.43 16.§ (VSS-1153)). Paredzēts noteikt, ka valsts nodevu pārvadātājs maksā pirms speciālās atļaujas (licences) saņemšanas vai maiņas, speciālā Valsts kases izveidotā kontā, savukārt valsts nodevas apmaksu Autotransporta direkcija pirms licences izsniegšanas pārbaudīs tiešsaistē Valsts kases speciālā sistēmas modulī.  Noteikumu projektā ietvertas prasības licences kartītes saņemšanai, kas ir pakārtots licences saņemšanai.  Autopārvadājumu likuma spēkā esošajās redakcijas 1.panta 181) daļa nosaka ka licences kartīte — noteiktas formas dokuments, ko izsniedz pārvadātājam attiecībā uz katru autotransporta līdzekli un kas apliecina, ka pārvadātājs kā autotransporta līdzekļa īpašnieks vai turētājs ir noteikumos paredzētajā kārtībā saņēmis speciālo atļauju (licenci) komercpārvadājumu veikšanai;  Pārvadātājs nav tiesīgs veikt pasažieru komercpārvadājumus, ja tā transportlīdzeklim nav izsniegta licences kartīte.  Licences kartīti transportlīdzeklim var izsniegt, ja tas atbilst normatīvo aktu noteiktajām prasībām transportlīdzeklim:  1. saskaņā ar Autopārvadājumu likumā 29.panta ceturtā daļā noteikto, ka pasažieru komercpārvadājumus ar vieglo automobili veic ar M1 kategorijas vieglo transportlīdzekli, kurā ir ne vairāk kā četras pasažieru sēdvietas;  2. Transportlīdzekļu un to vadītāju valsts reģistrā (turpmāk – Reģistrs) reģistrētas transportlīdzekļa īpašuma vai turējuma tiesības. Noteikumu projektā paredzēts, ka pārvadātājam, kas pasažieru komercpārvadājumos izmanto citas personas īpašumā esošu transportlīdzekli, tā turējums ir jāreģistrē Reģistrā, uzrādot šo informāciju transportlīdzekļa reģistrācijas apliecībā. Šāda kārtība atbrīvos pārvadātāju no pienākuma transportlīdzeklī turēt nomas līguma eksemplāru un ļaus kontrolējošām institūcijām noteikt (arī kontrolēt) personas, kuras faktiski nodarbojas ar pārvadājumiem. Datus par transportlīdzekli Autotransporta direkcija iegūs Reģistrs.  Noteikumu projekts paredz, ka licences kartīti var izsniegt uz periodu, par kuru pārvadātājs ir veicis valsts sociālās apdrošināšanas avansa maksājumu. Saskaņā ar likumu “Par valsts sociālo apdrošināšanu” 21.panta desmitā daļa nosaka, ka Autopārvadājumu likuma 35.pantā minētais pārvadātājs maksā valsts sociālās apdrošināšanas obligāto iemaksu (turpmāk – obligātās iemaksas) avansu 130 *euro* kalendāra mēnesī par katru vieglo taksometru, ar kuru tiek veikti pārvadājumi, īpaši šim mērķim paredzētajā kontā”. Ņemot vērā to, ka minētais pasažieru komercpārvadājumu pakalpojums darbojas līdztekus pasažieru komercpārvadājumiem ar taksometru, ievērojot vienlīdzības principu šim pakalpojuma veidam piemērojamas līdzvērtīgas prasības nodokļu nomaksas jomā, attiecīgi nepieciešams precizēt tiesisko regulējumu likumā “Par valsts sociālo apdrošināšanu”, piemērojot to pasažieru komercpārvadājumos ar vieglajiem automobiļiem no 2019.gada 1.janvāra.  Lai mazinātu administratīvo slogu, vienlaikus nodrošinot efektīvu informācijas apriti, Noteikumu projektā noteikts, ka Autotransporta direkcija izsniedz licenci elektroniski, publicējot tīmekļa vietnē informāciju par pārvadātāju, licences derīguma termiņu un numuru.  Attiecībā uz licences kartīšu izsniegšanu, tās paredzēts izsniegt elektroniski, nododot informāciju Reģistram. Tādējādi tiek nodrošināta pieeja informācijai institūcijām, kurām deleģēta minētās komercdarbības administrēšana un uzraudzība (policijas iestādes, kontroles dienesti, Valsts ieņēmumu dienests, Latvijas transportlīdzekļu apdrošinātāju birojs u.c.).  2) Kārtībā, kāda kādā veicami pasažieru komercpārvadājumi ar vieglo automobili.  Pārvadātājs pakalpojumu veic lietojot pakalpojuma piedāvātāja programmu. Programma nodrošina pakalpojuma pieprasījumu, akceptēšanu, braukšanas maksas aprēķinu un brauciena apmaksu tīmekļa vietnē vai mobilajā aplikācijā.  Pakalpojuma piedāvātājam jānodrošina noteikts informācijas apjoms, kas pieejams pakalpojuma pieprasītājam, tajā skaitā informācija par transportlīdzekļa vadītāju – tā reģistrācijas numurs taksometru vadītāju reģistrā.  Pārvadājumus veic ar vieglo automobili, kuram nedrīkst būt vizuālas pazīmes, kas norādītu uz to, ka ar minēto transportlīdzekli tiek piedāvāts pārvadājumu pakalpojums, piemēram - taksometra pazīšanās zīmes, zīmols, simbols u.c. Kontroles pasākumi galvenokārt iespējami veicot kontrolpirkumus. Noteikumu projekts ierobežo pārvadātāja tiesības atteikties no pieprasītā pakalpojuma, nosakot, ka atteikumu nepieciešams pamatot. Datus par atteiktajiem pieprasījumiem jāuzkrāj 3 gadus, un tie jānodod Valsts Ieņēmumu dienestam noteiktā elektroniskā formā. Šāda kārtība paredzēta, pieņemot iespēju, ka pakalpojuma sniegšana tikt tiek atteikta tāpēc, ka ir atpazīts kontrolējošo iestāžu reģistrēts telefona numurs.  3)Valsts ieņēmumu dienestam sniedzamās informācijas apjomu par pasažieru komercpārvadājumiem ar vieglo automobili.  Ņemot vērā to, ka šajā pārvadājumu veidā norēķins par braucienu tiek veikts tiešsaistē tīmekļa vietnē vai mobilajā aplikācijā, noteikumu projekts paredz noteikt pakalpojuma piedāvātāju un tā pienākumus un tiesības. Noteikts, ka katru mēnesi jānodod dati par reģistrētajiem un atteiktajiem braucieniem, detalizētu informāciju par pārvadātājiem, kas veic pakalpojumu. |
| 3. | Projekta izstrādē iesaistītās institūcijas un publiskas personas kapitālsabiedrības | Notikušas vairākas sanāksmes (28.09.2017., 19.10.2017.) neformālās darba grupās, piedaloties Satiksmes ministrijas, Finanšu ministrijas, Valsts ieņēmumu dienesta, Ekonomikas ministrijas, un VSIA “Autotransporta direkcija” pārstāvjiem. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jauna pasažieru komercpārvadājuma veida ieviešana var ietekmēt pārvadātājus, kas šobrīd veic pasažieru komercpārvadājumus ar taksometriem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums rada jaunu uzņēmējdarbības vidi pārvadājumu nozarē, kurā var uzsākt darbību.  Nacionālās attīstības plāna rādītājus mikrolīmenī vai makrolīmenī neietekmē;  Tiesiskais regulējums rada konkurenci pārvadātājiem, kuri veic pasažieru komercpārvadājumus ar taksometriem;  Ar projektu tiek paplašinātas VSIA “Autotransporta direkcija” funkcijas, ieviešot papildus administratīvas procedūras personām, kas vēlas nodarboties ar pasažieru komercpārvadājumiem ar vieglajām automašīnām. Taču VSIA “Autotransporta direkcija”, kā arī personām, papildus administratīvais slogs iespējami tiek samazināts, tā kā licenču un licences kartīšu izsniegšanas process tiks nodrošināts attālināti, nodrošinot iespēju pieteikt un saņemt pakalpojumu elektroniski.  Ņemot vērā elektroniski pieejamu informāciju, Kontrolējošām institūcijām un pakalpojuma saņēmējiem - pasažieriem tiks nodrošināta informācija par pakalpojuma sniedzēju atbilstību normatīvajos aktos noteiktajām kvalifikācijas prasībām. |
| 3. | Administratīvo izmaksu monetārs novērtējums | Administratīvās izmaksas Autotransporta direkcijai gada laikā nepārsniedz 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tiesību akta projektā ietverts nosacījums, ka pārvadājumus ar vieglo automobili var veikt persona, kura reģistrēta Taksometru vadītāju reģistrā. Noteikumu projekts “Pasažieru komercpārvadājumu ar taksometru un vieglo automobili vadītāja reģistrācijas kārtība” izsludināts Valsts sekretāru sanāksmē 2017.gada 14.decembrī (prot.49 23. §) VSS-1310.  Saskaņā ar tiesību akta projektu pārvadātājam izsniedz licenci. Par licences izsniegšanu paredzētas iekasēt valsts nodevu, kuras apmērs un maksāšanas kārtība noteikta Ministru kabineta noteikumu projektā “Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu automobili” (izsludināts Valsts sekretāru sanāksmē 2017.gada 2.novembrī (prot.43 16. §) VSS-1153.  Lai nodrošinātu minēto komercpārvadājumu kontroli jāveic grozījumi Ministru kabineta 2011.gada 24.maija noteikumos Nr.411 “Autopārvadājumu kontroles organizēšanas un īstenošanas kārtība”.  Licences un licences kartītes procesa nodrošināšanai VSIA “Autotransporta direkcija” veiks kā maksas pakalpojumu, attiecīgi nepieciešams veikt izmaiņas 2013.gada 3.septembra Ministru kabineta noteikumos Nr.732 “Valsts sabiedrības ar ierobežotu atbildību “Autotransporta direkcija” maksas pakalpojumu cenrādis”.  Papildus nepieciešams izstrādāt grozījumus likumos –  “Administratīvo pārkāpumu kodekss”, nosakot soda apmēru par pārkāpumiem šajā komercpārvadājumu veidā,  “Sauszemes transportlīdzekļu īpašnieku civiltiesiskās atbildības obligātās apdrošināšanas likumā” precizējot regulējumu attiecībā par vieglo automobili kuru izmanto pasažieru komercpārvadājumos. Kā arī, lai pastiprinātu pasažieru drošību, nepieciešams veikt grozījumus likumā “Ceļu satiksmes likums”, nosakot, ka vieglajam transportlīdzeklim, kuru izmanto pasažieru komercpārvadājumos valsts tehniskā apskates jāveic ne retāk reizi sešos mēnešos. |
| 2. | Atbildīgā institūcija | Satiksmes ministrija, VSIA “Autotransporta direkcija” |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tiesību akta projekts saturs apspriests vairākās darba grupās piedaloties potenciālā pakalpojuma nodrošinātāju pārstāvjiem Uber n Taxify.  Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē [www.sam.gov.lv](http://www.sam.gov.lv)  2017.gada 22.septembrī. |
| 2. | Sabiedrības līdzdalība projekta izstrādē | Projekta izstrādē notikušas konsultācijas ar Ekonomikas ministriju, Finanšu ministriju, Valsts ieņēmumu dienestu.  Par projektu saņemti priekšlikumi un iebildumi no Ekonomikas ministrijas, Valsts ieņēmumu dienesta, Latvijas Pasažieru pārvadātāju asociācijas, OU Taxify. |
| 3. | Sabiedrības līdzdalības rezultāti | Ekonomikas ministrija (10.10.2017.) daļēji atbalsta tiesību akta projektu. Ekonomikas ministrijas priekšlikumi par pārvadājumu organizēšanas kārtību ņemti vērā, nav atbalstīts priekšlikums par prasības atcelšanu par obligātās sociālās apdrošināšanas avansa maksājumu.  Tiesību akta projektā ietvertais regulējums izriet no  Likuma “Par valsts sociālo apdrošināšanu” 21.pantā noteiktās prasības, ka piemērojama arī pasažieru komercpārvadājumos ar vieglo automobili.  Valsts ieņēmumu dienests (VID) (06.10.2017.) atbalsta tiesību akta projektu. VID priekšlikumi daļēji iekļauti tiesību akta projektā. Nav atbalstāms priekšlikums par papildus jomu – “automašīnas noma ar vai bez vadītāja” , jo šāds pakalpojums nav paredzēts Autopārvadājumu likumā.  Nav atbalstāms VID priekšlikums par braucienu veikt apmaksu skaidrā naudā un iespēju izsniegt darījumu apliecinošu kvīti Autopārvadājumu likuma noteiktajam norēķins šajā komercpārvadājumu veidā iespējams tikai bezskaidrā naudā.  Latvijas Pasažieru pārvadātāju asociācija (LPPA) atbalsta tiesību akta projektu ar papildinājumiem.  Priekšlikums par obligātās sociālās apdrošināšanas avansa maksājumu un iekļauts tiesību akta projektā.  Nav atbalstāms LPPA priekšlikums šajā pārvadājumu veidā lietot sertificētu mērierīci savienojumā ar viedierīci. Tiesību akta projekts paredz lietot tīmekļvietnes vai mobilās lietotnes programmu, ar kuras starpniecību tiek veikts maksas par braucienu aprēķins un iekasēta samaksa.  OU Taxify neatbalsta tiesību akta projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija. VSIA “Autotransporta direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks veikta esošo institūciju ietvaros. Jaunas institūcijas un struktūrvienības netiks veidotas. |
| 3. | Cita informācija | Nav. |

Satiksmes ministrs U.Augulis

Vīza:

Valsts sekretārs K.Ozoliņš

Ziemele-Adricka 67028036

Dana.Ziemele-Adricka@sam.gov.lv